Щ. Я. МЯММЯДЗОДЯ: ТОЛЫШИ ШАИР-ЯНЫВЫШТОН ИЙЯН ЖО НОМИНЯ ЗИЙАЛОН

“Радио ийян телевизийядя, гязет ийян ъурналонядя, китоб-дяфтяронядя Озорбойжони щар гыляй мящоли номи гятдян, янжях сыхан бя Толыши мящоли рясеядя, вотдян ки, “вя саир...” Йаян ки, ве надир щалядя де и тящяри “Жянуб зонасы” йаян ки, “Астара-Лянкяран зонасы” сыханон де зц бя гяв вардян...”
Мялло Дявцшяли Жындор, 1993-ня сор.

Аз “Толыш”и дявардя нцмронядя нывыштямбе ки, чямя гязети ым рцбрикя мяьсяд – дынйо чан гыля мямлякятонядя ъия толышон де чямя шаирон, янывыштон, олимон ийян жо номиня одямон таныш кай, ийян торыхи шяхсиййятон чямя хяльи милли озодяти роядя кяшя зящмяти гин ныкардей, ийян бя навомя нясли милли шцури ростбейо, бяня ым одямон нымцня, чявон щядсыз бя хыдмятон нышон дойе.
Ялбяття, щар гыля торыхи деври ыштя сийосийя тяляботоныш щесте. Янжях чан ясронин ки, чямя хяль щар жцря деври сийоси ьалмяьалон ьыбон шя... Чяй кяшя зилляти игля Хыдо зындя! Ысятян “Толыш”и ном Озорбойжонядя – чямя Вятянядя яня бядном бя ки, чяй сящифонядя чики гыляй шеер-мяляш йаян жо йозиш бешедя, яьям бынывышт сяьебу, чы мямлякяти и поя инзиботи шарлатанон ялбясаат бявон нымандя тязйыьон кардян. Яве ки, бынывыштон и поя бямяку хощиш кардя ки, “щяни чымы йози чап мякянян”! 
Каля кярям фик кардям ки, поня ясри яввялядя де “Молла Нясряддин” ийян “Щоп-щоп” ляьябон щях ийян ядоляти номиня нывыштя шаир-янывыштон ысят дийякя, кон тязйыьон, язоб-язиййятшон виндяшоне. Чан сор бяпештя мяхлоьи зыняше ки, М. Нясряддин – Ж. Мяммядгулузодяйе, “Щоп-щоп” - М. Я. Сабире.
Яве ки, бя чямя хяльи шаир-янывыштон щамйедямон ки, шымянян яьям дыштя номи щиччи нывыште пидянионе, бявядя де ляьяби нывыште бязнейон. Охо чямя мяьсяд ыштя номи не, нывыштяйон бя жямати роснейе. Мящз ъиядя, чяй щяхядя чымы сыбят карде ниййятым бя шяхсиййят – чямя мящоли ийян Озорбойжони гыляй йоля олим – профессор, мытяфяккир, янывышт, тяньидчи, публисист, дипломат, дини ходим, тяьволийя сипирише... И рцъ бябе, ым олими ясыл номи жями Озорбойжон бязне! Щялялыь яв боямяно толыши Мялло Нясряддине! Боштяно пеьятя ясыл ляьябыш – Мялло Дявцшяли Жындоре. Мящз де ым ляьяби Озорбойжони чан гыляй мяшщур ъурнал-гязетонядя рисалоныш чап бян иъян чап бедян...
Мяло Дявцшяли Жындор кийе? Чяй щяхядя кали сыррон окарде бязнем: Яввяла, ысят чяй 95 синыш щесте, чымы мясяйня, щялям ьырвяье. Дебя Шуря щукумяти чяй ясыл ном – Мяло Дявцшяли ибн Ялясгяр бин Сейидзодя бя. Пешо Шуря щукумяти бяй паспорт доядя, яв Дярвишяли Ялясгяри зоя Сейидов бя. Бяс “Дявцшяли”, “Жындор”, “Мяло” ляьябон сырр чиче?  Бы щяхядя яв ыштян ъыго вотдя: “Чымы бянав, чымы иня чангляй фярзяндыш бя, явон щяммя корпятиядя бя рящмят шян, яве ки, дядя-няням ъыго гыляй ниййятошон гятя ки, яьям аз быъийом, бямы бя Щязряти Яли номи хото мялояти обямцтен, азян щар вырядя Щязрят Яли щяхядя ьясидон щанде-щанде дявцшяти бякам. Яве ки, чымы номшон Дявцш-Яли нояшоне. Бяле, аз ъияйм. Перясяйм. Мяллоятим щанде. Мялло Дявцшяли номым ьязянж кай. Янжях дявцш бе нызняме. Бячяй горя ки, поня ясри 20-ня соронядя Шуря щукумяти бино беядя чымы дядя де ЧК ьярори бя ьятл роснишоне. Сябябшян ым бе ки, яв чямя мящоли йоля мяллобе вя ым щукумятыш ьябул ныкардыше. Кялхозяти беядя азян бя кялхоз дянышим, чы артели цзв ныбим ийян фярди верги ныдоме. И рцъян мясяме ки, “бандотдел” ийян ЧК мыншон гяте пидя. Витим бя Толыши вишон лап бя ныьыли. 25 сор яйо нийобим. Сыхани дцзи, чы сявети-немеси жангику щич хябямян бяни. Чямя ди жямат, ьощум-ьябиля ъыго зыняшоне ки, аз щяни мардям. Нящойят, 50-ня соронядя бя ыштя ди огардеядя, жямат мятял манде: щяммяй дылядя ъыго гыляй шаийя певыло бе ки, гуйа 25 сор бянав жынон мыншон дыздийя бя вишя бардяшоне, чан сор ыштя жыня сещри-жадуйон бямы омцтебяпешт мыншон вадоя. Яве щяни диядя, мящолядя одям мандяныбе ки, чымы тоно бя “мыолижя” ныво. Бяштя лап незя ьощум-ьябиля чандя вотыме ки, бяс щички мыныш дыздийяшни, бяс аз ЧК дастику витябим, янжях бовяшон ныкай. Чя рцъику гыляй ляьябымян “Жындор” манде. Яве ки, ысят бим Мялло Дявцшяли Жындор!” [“ТС”, № 10 (21)].
Мялло Дявцшяли Жындор щямян йоля мубарякя сипиришя сяйде. Яв дыштя елми чямя мящоли цлямон бян Шых Ьудрят, Зуйяныъя Ахунд Мирзя Ващид, Ахунд Мялло Щцсейн, пироныъ Мир Кярим, деьыъ Мялло Ьялям ийян жо кясонку щич бя дцмо нымандя гыляй олиме. Ымон щяля лап бя кяно! Чяй ян йоля жящят – бя щяхсызятийон гаршы мыборизя байе ийян ыштя толышя хяльи торыхи, мядяниййяти ийян жо милли щцьуьон чы дышменон щядяку мярди-мярдоня мыщофизя кардейе...
Яв щялям поня ясри 90-ня соронядя Озорбойжонядя щоким быя алверя сийосяти щяхядя ъыго янывыштий: “... Озорбойжонядя академик, генерал ийян жо гыля рцтбон ямтяя, йяни выъоря мол щисоб бедян, де пцли явони седян, щяватдян, бя ьощум-ьябиля бахш кардян...” [“ТС”, № 28 (39)]. Мялло Дявцшяли мямлякятядя мяйдон щандя ым мещтякиряти сябябон пешо ъыго изощ кардя: “... бячяй горям ки, чы мещтякирон пештядя Озорбойжони щукумяти пенсядя ныштя рящбярон, нозирон, комитя сядрон, ряйон ижра щукумяти сядрон, каня партократон, жябщячийон, “демокрятя” жянобон, ялощязрятон, зати-алийон, Ж. Мяммядгулузодя вотяйня, фылон вязяхон..., фылон морячячцлон... мандян” [“ТС”, № 7 (53)]. Щямоня рисаля гыляй жо вырядя яв де фолчи ъыго гыляй мяраьиня диалог бардедя:
Фолчи: -Тамя бя вырядя Вятян, Хяль, Давляти мещиббят ябыни. Ысят чямя мямялякятядя ым мыьяддяся кяломон янжях гявонядя мандян...
Мялло Дявцшяли: -Бяс бя пеядя ныштя  рящбярон мямлякятядя бя щярж-мяржиятику хябяшон ни?
Фолчи: - Бой, бяты де игля рявойяти жявоб быдям: И рцъ гыляй диядя игля зоя де игля киня евлянмиш бедян. Гузоронышон чятин бе горя, бя ьярор омедян ки, бя Боку куч быкян. Сыфтя зоя бя Боку омедя ки, яйо гыляй ко-бя пяйдо кардеко бяпешт, ыштя ъениян яйо бийя. 5-6 манг дявардя. И рцъ ым зоя ыштя диядя ъия дцстику мяктуб седя ки, “бяс. Ай дцст, ышты ъен ыштяни бевяж бардя”!
Чявон диядя Мялло Бябир номядя гыляй сипириш яъий. Бя чяй щисоб яйо низом-интизом, щяйо-обур, номус ябий. Жямат зийодя щярякят някяй. Хяль рощят, ашиш, де номуси яъий.
Яве ки, ым зоя бяштя дцсти нывыштя ки, “ай дцст, бяьям Мялло Бябир мардя ки, чымы ъен ъыго рысвойчияти кардя?!”
Дико чы дцстику мяктуб омедя: “бяс де киня мяшьулбякяс щеъо щямоня Мялло Бябири ыштяне”!
Ым ящволоти гяп ъяйко бяпешт фолчи вотдя ки, “Ай Мялло Дявцшяли, бяс ысят мямлякяти идоря кардякясонян щямоня мялло бябиронин...”
Бяпеядя вотымоне ки, Мялло Дявцшяли щямян чямя гыляй елми тядьыьотчи, олим ийян ыштя милляти щцьуьон мярди-мярдоня мыдофия кардя шяхсиййяте! Чяй ян йоля мыборизя чямя торыхи тящриф кардякясон гаршийе. Яв нывыштя: “... академик Яловсят Гулийеви нывыштя “Озорбойжони торых” (1961, 1981) китобядя щандямон: “ьядимя Озорбойжонядя атрепатенон номядя бя мяйдон бешя хяльи пешо Азяри номядя цмуми зывоныш офяйя бя. Гымон щесте ки, ым зывон бя ысятняни толыши зывони нез бя...” (сящ. 14). 1990-ня сорядя бя китоби мыяллифи Т. Язизов номядя гыляй тоъя мыяллиф ийян С. Мяммядов номядя гыляй тоъя редактор ангыл бейко бяпешт, щямоня китоби бы сящифядя де ым “олимон” ьялями “толыш” ийян “азяри” сыханон гин бян...” [“ТС”, № 28 (39)]. Мялло Дявцшяли бя ым тящрифон щямоня рисалядя ъыго ьыймят дойдя: “Нахчыванядя гыляй мясял щесте, вотдян: “Хок бяшты ся Араз, дийякя, Дадаш тыни щяй сяпе дявардя!” Ай тыни выло быбуш, дынйо, ...ысят дийякя, бяняй рящмятдигя академик Я. Гулийев тяки йоля обйективя олимон китоби ком одямон “дцзялиш” дойдян?!”
Мялло Дявцшяли ым рисалядя Озорбойжонядя бя толыши мящоли ийян бячяй хяльи бя огяйя мыносибяти ъыго тясвир кардедя: “Радио ийян телевизийядя, гязет ийян ъурналонядя, китоб-дяфтяронядя Озорбойжони щар гыляй мящоли пещандян, янжях сыхан бя Толыши мящоли рясеядя, вотдян ки, “вя саир...” Йаян ки, ве надир щалядя де и тящяри “Жянуб зонасы” йаян ки, “Астара-Лянкяран зонасы” сыханон де зц бя гяв вардян. Щялям демийян мятлябоншон ся бедяни. И вахт “Мцхалифят” гязети (6. 08. 1992) бяштя синя ъяйдябе ки, ямя бяпе “Толыши мящол” сыхани бя сийоси лексикон дяше имкон мядямон. Явон бяштя орзу лап де зийодя рясян. Няинки “толыш” сыхани, ым номядя бя ящолийян чы Озорбойжони сийоси ъимонику бекардяшоне. И вахт монгол-татярон Озорбойжони ишьол кардеядя бя зямининя хяльон ъя дамья ысятняни бягон дявомышон кай, бя толыши вилойяти ийян бячяй хяльи тоъя дамьяшон ъяй, явоншон чы Озорбойжони сийоси ъимонику тямиз бекардышоне...”
Мялло Дявцшяли сцте-сцте нывыштя ки, миллятчия пантыркчийон няинки ямяни де мяняви-сийоси рой мящв карде пидяшоне, щямян де физики рой, мясялян, де И. Щямидови Остороядя бардя фажияйня методон торсоне пидяшоне. Бяле, бя чямя зоня, бячяй хяльи гарши гыляй йоля геносид шедя...”
Мялло Дявцшяли норощят кардя гыляй проблемян – зыне-зыне чямя мящоли топонимон. Оронимон гядя-гядя бяняй “тыркячоря” тящриф кардейе. Бы щяхядя чяй нывыштя “Диссертасийя мыдофия” [“ТС”, № 29 (40)] номядя фелйетони ве ныьыля мянош щесте. Фелйетони кыртя тясвир ъыгойе: “21 няфярико иборятбя Елми Шура чы аспирант Ьямишяья Тырктау (ясыл фямилйяш Мямишов, ляьябыш Тырктау – тыркя банд вотейе!) “Мыьони топонимон” номядя диссертасийя мызокиря кардя. Диссертасийя – “Гириш”, I фясыл – “Сабирободи топонимон”, II фясыл – “Пушкини топонимон”, “Нятижя” ийян “Истифодябя ядябиййот”ико иборяте. Диссертант нывыштя ки, чяй чан сорня де зящмяти бардя елми тядьиьатон нятижя ъыгойе: Сабиробод номи щич бя М. Я. Сабири дыхылыш ни, ым сыхан ьядимиядя бы мящолядя ъия ьядимя тыркон – савирон (пешо “в” пегардя бя “б”) номико пеьятя бя. Пушкини номян бя А. С. Пушкини дяхылыш ни. 1920-ня сорядя Озорбойжони Демокрятик Республикя суьутико пеш, хялхи ъимон “Пцч-эцн” бейко, чяй номышон “Пучгун” ношоне, пешоян яв бя “Пушкин” формя егынйя...”
Де йоля дыььяти бяй гцш доя Елми Шура цзвон ыштя чыхышонядя ым диссертасийя Озорбойжони ысятняки “мыборяк” тыркляшмя сийосяти роядя гыляй йоля елми нятижя, бо тырки хяльийо гыляй йоля бяхшиш щисоб кардян. Бяй товсийя кардян ки, бы роядя яв иткямян ыштя кой дявом быкя. Яьям яв чы Жялилободи Жинкон ийян Новоголовка, чы Масали Щышгядя ийян Мийонку, Йардымли Бцрзцбцл ийян Корняди, Ланкони Щавзявц ийян Лцйяся, Осторо Тангярц ийян Пенся, Лики Щырямо ийян Оснякуъя, Ордубади Дизя, Губа Нцяди ийян жо номонян тырки мяншя бе сцбут карде бызно, бявядя бяй лап докторя номиян бядомон
Елми Шурада 19 кяс бя лещи, 2 кяс ялейщи сядо дойдя. Пешоян мялцм бедя ки, ялейщи сядо доякясон гыляй Шамахыш, гыляйян црцс бян. Яве ки, Елми Шура сядр ыштя охоння чыхышядя ым ды кяси миллятчияти ийян йерличияти щиссон тяньыд кардя, вотдя ки, явон ъыго гыляй йоля елми ясяри ьейри-обйектив мыносибят басте горя явони чы Елми Шурако бекарде лозиме!..”
Мялло Дявцшяли ыштя гыляй жо рисалядя [“ТС”, № 35 (46)] бя чямя мящоли доябя геносидя сийосяти ифшо кардя, вотдя ки, чямя мяркязи шящяр бя Ланкони йоля вязифонядя иглямян быбу толыш бяни, чан соре ки, нясылбянясыл жо кясон чяй сярвятон боштя кя кырнияшоне...
Чяй нывыштяйон дылядя “Щар ше дештя номи!” [“ТС”, № 31 (42)] номядя бя торыхи мяголя ве зцманде. Бябе воте ки. Озорбойжони щукумяти сензуря чяй вей сыханон бырнияше. Янжях иъян ъяго, чяй мяьоля ясос фикрыш ыме: “... Де бя XV-XVI ясри Ирони ийян чямя Озорбойжони ясос ящоли толышон ийян татон бян, пешо явон тыркляшмиш бян”. Мящз ым торыхи щяьиьятон де елми фактон яв сцбут кардя. Мясялян, сцбут кардя ки, Тябриз щич вахт тыркон шящяр бяни!..
Ысят 10 соре ки, Мяло Дявцшяли Жындори нывыштяйонко хябямон ни! 10 соре ки, ым мыборякя сипиришя олими виндянимон, чяй сядо мястянимон...
Бялкям 70 сор бянав, чы щукумяти щяхсызя тязйыьонку ыштяни мыдофия карде горя, бя Толыши ныьыля вишонядя 25 сор нио бя ым Мялло тоъядян рыкыш кардя, чы щяхсызя инсононку витя?.. Бялкям ысят яв иткям жо формядя чы жяматику дияро бя: гыляй тяркидынйо бя суфи пегардя?..
Бялкям... Щялялыь ым “бялкямон” бынямон бя кяно! Игля орзумон ыме ки, иншалла, и рцъ бо, Бокуядя иъян ым сипиришя мялло ятрофядя гырдя быбямон вя дечяй “жоди” комягяти бя жями дынйо сцбут быкямон ки, Озорбойжони сидьи-дылику пия ясыл авлодон мящз ямянимон ийян ысятняни чятиня рцъонко ыштя ьядимя Вятяни – Озорбойжони хылос кардякясонян мящз ямя – толышон бябемон! Амин!!!